# Die Schedelsche Weltchronik (deutsch):008

| 007 <<<Vorheriges Blatt | Die Schedelsche Weltchronik Blatt VIII | Nächstes Blatt>>> 009 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## VII verso:

| Von dem paradeis vnd seinen vier flussen. Das irdisch paradeis vnder der gleich mitnachtlichen linien. gegen dem aufgang der sunnen gelegen hat got der herr von anbeginn gepflantzt. vnd ist nach lateinischer vnd hebreyscher sprach ein garten: oder pawmgartten. oder lustperkeit genant. als ein garten mit allerlay pawmen besaet. daselbst was auch das holtz des lebens. vnd sie sagen das dieselb statt mit einer fewrinen mawr von der erden bis an den himel vo$^e$lligelich vmbschrenckt sey. vnd der engel gottes mit einen flammigen swert dauor stee vnd verhindere die die hinzu geen wo$^e$llen. In dem selben paradeis sind Adam vnd Eua beschaffen. vnd darnach von su$^e$nd wegen des fraß darauß vertriben worden. Darinn sind auch enoch vnd helias in wollu$^e$stperkeit. die zu letst von den henden anticristi sterben werden. Dise statt ist weit von vnserm inwonlichem teyl entlegen. vnd in aller wunsamkeit scheinperlich. vnd hat gesundlu$^e$ftigkeit. fruchtperkeit. wunsamkeit vnd fro$^e$lichkeit. Auß des mittel geet ein prunn der es gantz erfeu$^e$chtet. vnd der selb prunn wirdt in vier geperende flu$^e$ss geteylt. als die außleger des buchs der gescho$^e$pff zeerkennen geben.  Ganges oder phison Phison oder ganges heißt der erst fluss vnd ist ein gar groß vnd namhafftigs wasser indier land das das selb land alles vmbgeet. vnd gegen dem aufgang fliessende von. xviiÿ. großen vnd schifreichen flu$^e$ssen gemeret wirdt. vnd rynnet zu letst an vil o$^e$rtern in das groß meer. vnd mit wieuil flu$^e$ssen er in das meer sincket so ist er doch so groß dz er amm engsten. viÿ$^m$: schrit weit. vnd amm weitisten hunderttausent schrit. vnd nynndert mynder dann xx. schrit tieff ist. Wider den selben fluss sol Cirus der persier ko$^e$nig (als man sagt) gleich in vergessen anders seins fu$^e$rnemens ein vnerho$^e$rten krieg angenomen haben. dann do der selb Cirus auß seinen ko$^e$niglichen pferden das allerscheinlichst vnd wolgestaltst dem er getrawet durch disen fluss zeswimmen sahe in einem wirbel oder tu$^e$mpffel desselben fluss mit dem rewtter darauff vndergeen vnd versincken do sol er (als man sagt) zornig gesworen haben dz er disen fluss der ein pferd vnd seinen gu$^o$tten rewter verschlunden het also schmal vnd seu$^e$cht machen wolt das er den weibern kawm bis an die knye zewatten sein solt. vnd dise wort bliben nit an werck. dann er beku$^e$mbert sich damit ein gantzs iar. vnd zerteilet disen fluss in iiÿ$^c$. lx bach vngehindert. das diser fluss (als man sagt) gleich wie der Nilus sich zu etlichen zeiten des iars mere. vnd die vmbligen den felldung fruchtper mache.  Gion oder nilus Gion oder nilus ist der ander fluss genant vnd in der gantzen werlt der allergro$^e$ssist geachtet. vnd wirdt von ettlichen Melo geheissen. Etlich sagen es sey der fluss den die lerer der heilegen schrift Geon nennen. vnd der auß dem paradeis der wollustperkeit fließ. die inwoner des selben lands heis | sen disen fluss nilum von dem erdklose oder letten den der selb fluss mit im zeu$^e$ht vnd damit dz egyptisch feld fruchtper machet. Diser nilus ko$^e$mbt auß einem swartzen fluss (den die lewt daselbst einen vater des fluss nili heissen) mit schnellen lawff. vnd schaidet das gantz affricam von ethiopia. vnd machet vil inseln. vnd ko$^e$mbt in die allerberu$^e$mbtisten inseln Merocin: vnd ist eins teils vneben. vnd einsteils schifftragend. vnd geu$^e$sset sich auß in einen fast weiten see. darnach wirdt er nach mancherlay an sto$^e$ssen in den gebrochen felßen des gepirgs eingezwengt vnd fleu$^e$sset hin in ethiopiam der morenland in ein gegent Cattaduppa genant. vnd wird also gewaltiglich zwischen den entgegensteenden fellsen mit seiner vngestu$^e$migkeit getriben dz er mit dem grossen hale der wasser die sich aneinander zerprechen die oren der inwoner daselbst bis zu der tawbheit verletzet. darnach legt sich die vngestu$^e$migkeit vnd wirdt der fluss stil. vnd zu der schiffung wideru$^e$mb geprauchsam. vnd erst hebt er sich an bey der stat Cercasoruz dryfeltig zesein. der ein teil neyget sich gegen deltam vnd meliaz vnd wirdt abermals geteilt. vnd also das gantz egyptier land von dem gantzen. vnd doch in vil teil gsu$^e$nderten nilo mitsambt andern bachen auß ierlicher zunemung erfeu$^e$chtet. vnd zu letst fleu$^e$st er an siben grossen o$^e$rtern in das egyptisch meer. Die alten schreiben diser nilus sey ein vast grosser nerer der wald. vnd ein erzieher großer wasserthier. der lindwu$^e$rm vnd wasserpferd. auch vil ro$^e$richs vnd alweg gronen der pintzen etc. vnd ein ierliche fruchtpere zunemung der erden vnd felldung. vnd solche wachsende zu nemung beschiht gewo$^e$nlich wenn die sunn imm ende des leoben ist bis zu dem mittel der iunckfrawen. darnach nymbt sie ab bis die sunn zu dem ende der iunckfrawen. oder bis zu anfang der wag ko$^e$mbt.Alßdenn wirdt der nilus innerhalb der alten flußstat wideru$^e$mb beschlossen. vnd sie sagen das das wasser diss fluss so$^e$lcher krafft vnd wu$^e$rckung sey das es die frawen fruchtper mache.  Tigris Tigris der drit ist der allerschnellist fluss des gro$^e$ssern Armenie. vnd in der gantzen werlt bekant. vnd (als die vnsern sagen) einer auß den vier flu$^e$ssen auß dem paradeis der wollu$^e$stperkeit entspringende. wann so diser fluss in die gegent der medeer raichet so wirdt er schnel vnd tigris genant. dann die medeer nennen ein schnells geschoss also. Aber pald darnach sind er einen see aritissa genant durch den lawfft er gewaltiglich gantzer vnd mancherlay farbig auß. vnd fellet darnach gegen dem berg Tauro in ein vngehewrs holes loch des berges. vnd ko$^e$mbt durch ein verborgene stat auß. vnd zeu$^e$ht mit ime vil seekrawts vnd schlewms. vnd bringt zu dem see zoranda genant alle versenckte dig herfu$^e$r vnd wird widerumb ein fluss. vnd darnach abermals in verborgen durchgeung versencket. vnd so er. xxv$^m$. schrit also verborgen geloffen ist so ku$^e$mbt er wider zu land in der gegent Sophen |

## VIII recto:

Blat VIII
der werlt
| bey nympheum. also nahent arsenie dem fluss in der gegent artheni das ir yeder so er auß einicher vrsach wechst vnd außlaufft seinen fluss behellt. vnd doch bede miteinander fliessen. Diser fluss teylet sich bey den coridrianischen bergen in zwen. der ein begeu$^e$sset seleu$^e$ciam vnd messenen. der ander feu$^e$chtet gein mitternacht gegen den feldern des pergs caucasi. vnd so sie wider zesamen rynnen so heisset er aber tigris. vnd fleu$^e$ßt zu letst in der persier meer. wiewol ettlich sagen in das rot meer.  Euphrates Euphrates der vierd fluss eyn fruchttrager genant ist vnder den andern flu$^e$ssen in gro$^e$sser gedechtnus gehalten. ettlich sagen das er auß den paradeis. ettlich in den grossern armenia in dem perg paracoatra nit verr von dem prunnen tigris entspringe. vnd so er ettlich zuflu$^e$ss in sich emphaht vnd damit stercker wird so kert er sein krefft gegen dem perg Taurus. vnd so im der nit widersteet so rynnet er fu$^e$ran mit sig. vnd do wirdt er fellsig vnd gewaltsam vnd lasset camagenam auff der rechten. vnd arabiam auff der lingken hand. ettlich sagen er teyl sich in zway ort. der ein fließ in den tigrim. vnd der ander durch der Medeer vnd Gordianer land in Mesopotamiam. vnd teyle Babiloniam. vnd wie groß vnd schiffreich er vorher gewessen sey. so werd er doch darnach in weite pfu$^e$tschen getrennet. vnd ein feu$^e$chter bach. vnd also vnbekant das er sich nyndert offenlich außgiesse. ettlich sagen aber er fließ in das rot meer. ettlich setzen das seine wasser leblich seyn. daru$^e$mb er dann von den alten ein alter merer genant sey worden.  Von dem fluss vnd mancherlay namen des meers Homerus spricht das alles erdtreich von dem grossen meer (dz ettlich das wendl meer nennen) beslossen werd. daru$^e$mb haisse auch die erde ein insel dann sie sey vom meer vmbfangen. vnd wo man an die o$^e$rter des erdreichs kome so finde man daselbst das meer. Dasselb meer fleu$^e$ßt vom nydergang zu der lingken hand neben europaz. vnd zu der rechten seytten neben affricam. vnd lauffet denn nach zertrennung der zwayer perg (die man Hirculis seu$^e$ln nennet) zwischen Mauritania der morn land vnd hispania. vnd bricht an einem ort vber das geswel des innern meers auß in die erden vnd fleu$^e$sset dardurch gein dem auffgang. also dz zway meer sind. der eins die erden vmbschrenckt. vnd das ander darauß durch die erden fleu$^e$sset. vnd dise bede meer haben mancherlay namen von den landen. innseln. gegenden. stetten vnd lewten. oder neben den sie hin fliessen. oder daran sie stossen. Ein zweifel ist gewest ob man gerings vmb dise erden schiffen mo$^e$cht. Strabo maynet das man weder dz mit taglich meer (von vnleydenlicher hitz wegen) noch das mitternachtlich meer (von seines gefru$^e$sts wegen) beschiffen mo$^e$cht. Aber Julius solinus der geschichtbeschreiber setzt das alles meer das von India bis in hispaniam hinden affricam vmbgibt zeschiffen sey. in massen dann Plinius veronensis durch | anzaigung ettlicher geschihten mit schiffungen an denselben o$^e$rtern geu$^e$bt zuerkennen gibt. vnd schreibt das ettliche die er in seinen schrifften vnd bu$^e$chern nennt gesehen worden seyen die von kauffmanschatz wegen auß Hispania bis in Ethiopiam der mornlannd mit schiffung geraysett haben. Von dem mitternachtlichen meer ist ein gro$^e$ssers gezencke wie wol wissentlich ist das auß verfu$^e$gung des kaysers Augusti das selb meer zum merern tail bey teu$^e$tschen landen bis an das gepirg der Cimbrier oder fleming beschiffet worden ist. So sind die Caspianischen gestadt mit heerßkrafft der Macedonier (dieweil Seleucus vnd Antiochus regirten) also außgespehet vnd durchschiffet worden das in kurtzer zeit schier die gantz mitternachtlich gegent beschiffet ward. So zeu$^e$ht sich Plinius auff die zeu$^e$gknus Cornelÿ. der ein ro$^e$mer vnd ein verwesser Gallie von eim ko$^e$nig der schwaben gegeben ward vnd sagt von ettlichen indiern die von kauffmanschatz wegen auß india schiffende durch vngestu$^e$migkeit in teu$^e$tsche land getragen warden. Otto der geschichtbeschreiber setzt das vnder den teu$^e$tschen kaysern ein indische schiffung mit kaufleuten auß india an dem teutschen gestadt begriffen worden seyen. die da von vngestu$^e$men winden von der orientischen gegent komen waren. das doch in keynen weg het mu$^e$gen beschehen wo das mitternachtlich meer vnbeschiflich vnd gefroren wer. als etlich maynen.  Von dem paradeys setzen die lerer der heilligen schrifft. Dise statt was als damascenus sagt ein kammer aller frolockung. die ist ho$^e$her dann die erd. vnnd mit gemassigten alierleu$^e$tersten lufft erleu$^e$chtet. vnd alweg mit blu$^e$enden pflantzen gezieret. vol gu$^o$ts gesmacks. vnd wont nichts vnuernunftigs darinn. die ist auch. als ysidorus spricht mit allen geflecht des holtzs vnd apfeltragender pawm besetzt. da ist kein hitz. sunder ein ewige gu$^o$tgemessikeit des lufts. Auß der mitten laufft ein prunn der den gantzen waldt erfeu$^e$chtet. Das paradeys ist als der maister in historÿs setzt imm anfang der werlt. der sunnen aufgangs. so ein hohe statt das die wasser der sintflus dahin nit geraicht haben. dann Strabus vnnd Beda setzen das es bis in des monnds kreys raiche. wiewol ettlich dawider sind. vnnd diss ist die allerwunsambst statt. langer praite der erden vnd des meers. vnnd het der mensch nit gesu$^e$ndt so het got auch das paradeis also geweitert das es alle menschen beslossen het. die pawm des paradis verliren ir lawb nymmer. vnd alda harren Enoch vnd helias vnersto$^e$rt bis auff den tag als der meister in historÿs setzt. vnd als beda sagt vor gro$^e$sser ho$^e$he kan nymant dohin komen. vnnd ist so hoh das es bis in den obern teil des lufts raicht. vnd das die wasser douon fallende so grossen hall machen das die menschen in der nehe wonen de ir geho$^e$rde dauon verlirn. Als Basilius vnnd Ambrosius sagen. vnd dise wasser fliessen auß eynem |
* ↑ WS: Vorlage: lingkeu